இக்குகையில் கோமடீஸ்வர் என்னும் பாகுபலியின் புடைப்புச் சிற்பம் சுமார் 8 அடி உயரத்தில் செதுக்கப்பட்டுள்ளது. நின்ற நிலையில் வடிக்கப்பட்ட இச்சிற்ப உருவத்திற்கு கீழ்ப்புறம் அவரின் வலது, இடது ஆகிய இரு பக்கங்களிலும் முறையே இரண்ட பாம்புகளும் காணப்படுகின்றன. அமைதியான முகத்தோற்றத்துடன் சற்று புன்முறுவல் பூத்தவண்ணம், அவரது காலிலிருந்து கைவரை கொடிகள் பின்னியிருக்க தடித்த உடலமைப்பினைப் பெற்று அணியா அழகராய் கோமடீஸ்வர் காட்சியளிக்கிறார்.
கோமடீஸ்வரர் சிற்பத்திற்கு எதிர்திசையில் பார்சுவநாதனர் சிற்பம் செதுக்கப்பட்டுள்ளது. மேற்புறம் ஐந்துதலை பாம்பு தலை விரித்து ஆடுவது போன்று உள்ளது. இச்சிற்பத்தின் கீழ் இக்குகைக்கோயிலை அமைத்தவரின் கல்வெட்டு காணப்படுகிறது.
இக்குகையில உள்ள தருமதேவி இயக்கியின் சிற்பம் அழகும் கலைநயமும் வாய்ந்தது. இயற்கை எழில் வடிவாய் நிறகும் இத்தேவியின் வலதுகரம் அருகில் நிற்கும் பணிப்பெண்ணின் தலையைத் தொட்டவாறும், இடது கரம் தோளுக்கு அருகில் ஒரு கிளியும் உள்ளது. இயக்கியின் வலது பக்கத்தில் கழுகு மரத்தின் வடிவமும் இவளது காலுக்கு அடியில் நிமிர்ந்து நிற்கும் சிங்கத்தின் உருவமும் சிறப்புற படைக்கப்பட்டுள்ளன. இவ்வூர் மக்கள் இவ்வியக்கியினைக் காளியம்மன் என்று அழைத்து வழிபடுகின்றனர். தற்பொழுது இவ்வூரில் சமணர்கள் ஒருவர் கூட இல்லை என்பது வியப்பிற்குரியது.
இம்மலையின் மேற்கு மூலையில் உள்ள மற்றொரு குகையில் [மகாவீரர்]] சிற்பம் அமர்ந்த நிலையில் தியான கோலத்தில் பத்மாசனத்தில் இரண்டு கைகளையும் ஒன்றின் மீது ஒன்று வைத்து மேல் நோக்கியுள்ளது. இவரது வலது மற்றும் இடதுபுறம் இரு சாமரம் வீசுவோர் காட்டப்பட்டுள்ளனர். தலையின் பின்புறம் அரைவட்ட பிரபையும், அதன் மேல் முக்குடையும் காட்டப்பட்டுள்ளன. மேற்கண்ட சிற்பங்கள் யாவும் கி.பி. 10-ஆம் நூற்றாண்டில் உருவாக்கப்பட்டவையாகும்.­

புடைப்பு சிற்பங்கள்
சோழவண்டிபுர கிராமம்
சோழவாண்டிபுரம் சமண சிற்பங்கள்
ஆண்டிமலை